РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/101-17

26. мај 2017. године

Б е о г р а д

ЗАПИСНИК

15. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 26. МАЈА 2017. ГОДИНЕ

Седница је почела у 13.00 часова.

Седницом је председавала Катарина Ракић, председник Одбора.

Седници су присуствовали чланови Одбора: Јасмина Каранац, Стефана Миладиновић, Зоран Милекић, др Владимир Орлић, Огњен Пантовић, Далибор Радичевић и Ивана Стојиљковић.

Седници је присуствовала заменик члана Одбора Ивана Николић (заменик Јовице Јевтића).

Седници нису присуствовали чланови Одбора: Драган Весовић, Драган Јовановић, Ненад Константиновић, Јово Остојић, Снежана Б. Петровић, Александар Стевановић, Новица Тончев и Горан Ћирић, нити њихови заменици.

Седници су присуствовали из Министарства, грађевинарства, саобраћаја и инфраструктуре: Мирјана Трифуновић, в. д. помоћник министра у Сектору за железнички саобраћај, Зоран Илић, в. д. помоћник министра у Сектору за ваздушни саобраћај и Мира Маринковић Алексић, самостални саветник из Сектора за друмски саобраћај.

Одбор је једногласно (9 гласова за), у складу са предлогом председника Одбора усвојио следећи:

Д н е в н и р е д

1. Разматрање Предлогa одлуке о Националном програму јавне железничке инфраструктуре за период од 2017. до 2021. године, који је поднела Влада (број 340-859/17 од 11.04.2017.године);
2. Разматрање Предлога закона о потврђивању Споразума о изменама Споразума између Владе Републике Србије и Владе Руске Федерације о међународном друмском саобраћају, закљученог разменом нота, који је поднела Влада (број 344-823/17 од 04.04.2017.године);
3. Разматрање Предлога закона о потврђивању Споразума између Владе Републике Србије и Владе Специјалне административне регије Хонг Конг Народне Републике Кине о ваздушном саобраћају, који је поднела Влада (број 343-351/17 од 17.02.2017.године);
4. Разматрање Предлога закона о потврђивању Споразума између Владе Републике Србије и Владе Републике Хрватске о преносу надлежности за пружање услуга у ваздушном саобраћају, који је поднела Влада (број 343-861/17 од 11.04.2017.године).

Пре преласка на разматрање утврђеног дневног реда председник Одбора је предложила да се обави заједнички јединствени претрес о свим тачкама дневног реда. Одбор је једногласно прихватио овај предлог.

Прва, друга, трећа и четврта тачка дневног реда:

**- Разматрање Предлогa одлуке о Националном програму јавне железничке инфраструктуре за период од 2017. до 2021. године, који је поднела Влада;**

**- Разматрање Предлога закона о потврђивању Споразума о изменама Споразума између Владе Републике Србије и Владе Руске Федерације о међународном друмском саобраћају, закљученог разменом нота, који је поднела Влада;**

**- Разматрање Предлога закона о потврђивању Споразума између Владе Републике Србије и Владе Специјалне административне регије Хонг Конг Народне Републике Кине о ваздушном саобраћају, који је поднела Влада;**

**- Разматрање Предлога закона о потврђивању Споразума између Владе Републике Србије и Владе Републике Хрватске о преносу надлежности за пружање услуга у ваздушном саобраћају, који је поднела Влада**

Образлажући прву тачку дневног реда Мирјана Трифуновић, в. д. помоћника министра у Сектору за железнички саобраћај је истакла да је Законом о железници прописано планирање и изградња, реконструкција и одржавање јавне железничке инфраструктуре као и доношење Националног програма. Национални програм обухвата основне поставке дефинисане Планом развоја железничког, друмског, ваздушног и интермодалног транспорта. Овим програмом се врши и усклађивање националног законодавства са прописима ЕУ. Пре израде и доношења Националног програма израђене су опсежне анализе техничко-функционалног стања техничке инфраструктуре и потребних техничко-технолошких активности у наредном периоду. У Националном програму за период од 2017. године - 2021. године утврђени су планови изградње нове, као и реконструкција и одржавање постојеће железничке инфраструктуре. Такође, одређени су приоритети и динамика реализације као и висина потребних финансијских средстава. У плану је, пре свега, реализација започетих пројеката на железничкој инфраструктури, а зависно од расположивих финансијских средстава идентификовани су и развојни пројекти који ће значајно повећати безбедност и ефикасност железничког саобраћаја. Поред кредитних средстава, билатералних аранжмана и буџета велики напори се улажу и у обезбеђивање средства из приступних фондова ЕУ, нагласила је на крају излагања представник Министарства.

У наставку седнице, Зоран Илић, в. д. помоћник министра у Сектору за ваздушни саобраћај образложио је трећу и четврту тачку дневног реда односно споразуме у вези ваздушног саобраћаја. Први споразум се тиче уређења односа са регијом Хонг Конгом, док други споразум третира тематику која није уобичајена, а односи се на ваздушни простор који Република Србија дели са Републиком Хрватском. Први спопразум бави се регулисањем и одобравањем одређених ваздушних слобода, највише четвртом слободом, која подразумева да наше летелице поред тога што одвозе путнике имају могућност и да друге путнике са те дестинације врате. Поред наведеног успоставља се и могућност да уколико би се нека од компанија једне од две државе определила да држи директну линију, друга би ту могла да буде као тзв.“marketing airline“ што значи да може да врши продају карата без обзира што партнерска компанија из друге државе обавља основни превоз. Споразум са Хрватском омогућава и нашој и Хрватској страни улазак у ваздушни простор, који је неопходан за безбедно слетање у ситуацијама када дувају неповољни ветрови који онемогућавају уобичајен начин слетања. Дакле овде није питање: ко ће који ваздухоплов да преузме, већ све ваздухоплове који слећу на Београдски аеродром наша контрола летења има могућност да води још са дела Хрватске територије, а све летелице које слећу на аеродром у Осјек, у поменутим условима, Хрватска контрола добија могућност да води и док су изнад наше територије.

У даљем току седнице Мира Маринковић Алексић, самостални саветник у Сектору за друмски саобраћај, је образложила Споразум о међународном друмском саобраћају са Руском федерацијом. Иначе, овај споразум је закључен 2011. године и предвиђао је да се све врсте превоза ствари обављају у режиму дозвола. С обзиром да размењивани контигенти дозвола за превоз ствари нису задовољавали потребе наших превозника још од 2014. године наша страна је покренула иницијативу за либерализацију тог превоза. Са руском страном 2016. године је постигнут договор о либерализацији транзитног превоза након чега је дошло до размене нота. Потврђивање овог споразума који ће свакако олакшати транзитни превоз ствари и унапредити билатералну трговинску размену са Руском федерацијом је само логичан наставак започетих активности, истакнуто је на крају образложења.

С обзиром да није било пријављених народних посланика за реч Одбор се појединачно изјаснио о свакој тачки дневног реда.

Одбор је, у складу са чланом 155. став 2. и чланом 193. Пословника Народне скупштине одлучио, једногласно, да предложи Народној скупштини да прихвати Предлог одлуке о Националном програму јавне железничке инфраструктуре за период од 2017. до 2021. године, који је поднела Влада.

За известиоца Одбора на седници Народне скупштине одређена је Катарина Ракић, председник Одбора.

Одбор је, у складу са чланом 155. став 2. Пословника Народне скупштине одлучио, једногласно, да предложи Народној скупштини да прихвати Предлога закона о потврђивању Споразума о изменама Споразума између Владе Републике Србије и Владе Руске Федерације о међународном друмском саобраћају, закљученог разменом нота, који је поднела Влада.

За известиоца Одбора на седници Народне скупштине одређена је Катарина Ракић, председник Одбора.

Одбор је, у складу са чланом 155. став 2. Пословника Народне скупштине одлучио, једногласно, да предложи Народној скупштини да прихвати Предлога закона о потврђивању Споразума између Владе Републике Србије и Владе Специјалне административне регије Хонг Конг Народне Републике Кине о ваздушном саобраћају, који је поднела Влада.

За известиоца Одбора на седници Народне скупштине одређена је Катарина Ракић, председник Одбора.

Одбор је, у складу са чланом 155. став 2. Пословника Народне скупштине одлучио, једногласно, да предложи Народној скупштини да прихвати Предлог закона о потврђивању Споразума између Владе Републике Србије и Владе Републике Хрватске о преносу надлежности за пружање услуга у ваздушном саобраћају, који је поднела Влада.

За известиоца Одбора на седници Народне скупштине одређена је Катарина Ракић, председник Одбора.

\*

\* \*

На седници Одбора вођен је тонски запис.

Седница је закључена у 13.15 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Катарина Ракић